钦定古今图书集成/明伦汇编/宫闱典/第073卷 > 《上东宫启》唐·贾曾
## 钦定古今图书集成/明伦汇编/宫闱典/第073卷 > 《上东宫启》唐·贾曾

臣闻作乐崇德，以感人神，《韶》《夏》有容，《咸》《英》有节，妇人
媟黩，无预其间。昔鲁用孔子，几致于霸，齐人惧之，馈
以女乐，鲁君既受，孔子遂行。戎有由余，兵彊国富，秦
人反间，馈之美女，戎主耽悦，由余乃奔。斯则大圣贤
君，疾之已久。良以妇人为乐，必务冶容，娃姣动心，蛊
惑丧志，上行下效，淫俗将成，败国乱人，实由兹起。伏
惟殿下神武命代，文思登庸，宇内颙颙，瞻仰德化。而
渴贤之美，未被于甿谣；好妓之声，或闻于人听。岂所
以追启诵之徽烈，袭尧舜之英风者哉？至若监抚馀
闲，宴私多豫。后庭妓乐，古或有之，非以风人，为弊犹
隐。至于所司教习，彰示群寮，慢妓淫声，实亏睿化。伏
愿下明令，发德音，屏倡优，敦《雅》《颂》。率更女乐，并令禁
断。诸使采召，一切皆停，则朝野内外，皆知殿下放郑
远佞，辉光日新，凡在含生，孰不欣戴。谨启。